ועדת העבודה, הרווחה והבריאות, כנסת 18, פרוטוקול מספר 526, 2011-07-25 15:20

חיים כץ: צהריים טובים, היום יום שני בשבוע, כ"ג בתמוז, ה-25 ביולי 2011.

חיים כץ: אני מתכבד לפתוח את ישיבת ועדת העבודה והרווחה והבריאות, והנושא-הצעת חוק התגמולים לנפגעי פעולות איבה (תיקון מספר 30) (תגמולים ליתום משני הוריו), התשע"א-2011 של חבר הכנסת זבולון אורלב, חברת הכנסת דליה איציק.

חיים כץ: פרוטוקול 526.

חיים כץ: אתמול בלילה צלצלה אלי אשה, אומרת לי תשמע, אני יתומה משני הורים ויש לי אח.

חיים כץ: ההורים שלי נהרגו בפעולות איבה ואני לא בחוק.

חיים כץ: אמרתי לה, הכיצד?

חיים כץ: איפה נהרגו ההורים שלך?

חיים כץ: אמרה במלון פארק בנתניה.

חיים כץ: אמרתי לה, בת כמה את היית כשזה קרה?

חיים כץ: אמרה, אני הייתי בת 47.

חיים כץ: אחי היה בן 49 ואבא שלי היה בן 74.

חיים כץ: אמרתי לה תשמעי, זה שונה מהותית מהצעת החוק שהגשנו אותה.

חיים כץ: יכול מאוד להיות שתבוא הממשלה ואולי בצדק תגיד, המענקים האלה באים לבנות חיים, ואת כשזה קרה, וזה נכון שזה שני הורים, איבדת שני הורים אבל כבר היית בעלת משפחה ואולי נכדים היו לך.

חיים כץ: בכל אופן, אני הבטחתי להם שאני אעלה את זה לפרוטוקול.

חיים כץ: זה עלה לפרוטוקול.

חיים כץ: בשיחות שהיו לי עם זבולון אורלב אפילו נאמר שננסה בשלב מאוחר יותר לעשות שינוי לחוק.

חיים כץ: אבל אני למדתי שאם תפסת מרובה, לא תפסת.

חיים כץ: אנחנו לא נעכב את הצעת החוק הזאת ואנחנו נעבור להקראה ונקריא אותה ונצביע עליה כפי שסיכמנו, עם הגורמים הממשלתיים והביטוח לאומי, ללא שינויים בכלל מההסכמות שהיו.

שימרית שקד-גיטלין: לפני כן, לקראת הקריאה הראשונה קבענו שהצעת החוק היא הצעת חוק תקציבית.

חיים כץ: יש הסכמת ממשלה.

חיים כץ: היא לא תקציבית.

שימרית שקד-גיטלין: הוועדה קובעת שהצעת החוק היא לא תקציבית.

חיים כץ: הצעת החוק היא לא תקציבית והממשלה מסכימה לזה שהיא לא תקציבית.

שימרית שקד-גיטלין: מצוין.

חיים כץ: אנחנו לא חוזרים על הקראה של סעיפים שאישרנו והצבענו עליהם.

חיים כץ: אנחנו מקריאים רק סעיפים שלא הצבענו עליהם.

שימרית שקד-גיטלין: אוקיי, אז פסקה 4 מסומנת כאן לפניכם.

שימרית שקד-גיטלין: בסעיף קטן (ג), במקום "סעיף קטן (ב)" יבוא "סעיף קטן (א1א2)".

שימרית שקד-גיטלין: ההוראה הזו, בעצם דנו בה כבר כמה פעמים.

שימרית שקד-גיטלין: אנחנו חוזרים ודנים והסברתי לפני הדיון לחלק מחברי הכנסת ואני אסביר לכולם.

שימרית שקד-גיטלין: בעצם ההחלטה שהתקלה היתה שהוראה של כפל תגמולים בתקופה שבה היתום מקבל דמי מחיה, תחול רק מעל גיל 21.

שימרית שקד-גיטלין: המוסד לביטוח לאומי הפנה את תשומת ליבנו לכך שבעצם ההצעה הזו נותנת לכאורה איזה שהוא תמריץ להשתמט משירות צבאי או משירות לאומי, כי מי שישתמט משירות צבאי ושירות לאומי ויתחיל ללמוד מגיל 18, יקבל כפל גמלאות בתקופה הזו.

שימרית שקד-גיטלין: הסבנו את תשומת לב המציע ויושב ראש הוועדה לכך, והם הציעו שאנחנו נעמיד את זה על 18 שנים, כך שלא יהיה איזה שהוא תמריץ שהם לא התכוונו אליו.

חיים כץ: בסדר גמור.

שימרית שקד-גיטלין: אוקיי.

שימרית שקד-גיטלין: הנושא הבא שבעצם דנתם בו, אנחנו רק נקריא את הנוסח המדויק.

שימרית שקד-גיטלין: זה בעמוד 2 סעיף 4(ג).

שימרית שקד-גיטלין: יתום משני הוריו שנפטרו כתוצאה מפגיעת איבה לפני יום ב' בתשרי התשס"א (1 באוקטובר 2000), ובמועד שבו התייתם משני הוריו טרם מלאו לו 37 שנים, יהא זכאי למענק מיוחד בסכום של 550,000 שקלים חדשים.

שימרית שקד-גיטלין: זה חלק מהניסוח, ובלבד שביום התחילה מלאו לו 21 שנים.

שימרית שקד-גיטלין: הכוונה היא, יש יתומים מלפני שנת 2000 שבעצם עדיין לא מלאו להם 21, כלומר הם עדיין לא נפגעו.

שימרית שקד-גיטלין: כלומר, במשך כל התקופה שילמו להם תגמולים ולכן הם לא מקבלים את המענק המיוחד הזה.

זבולון אורלב: מרגע האסון הם מקבלים באופן סדיר.

שימרית שקד-גיטלין: באופן רציף, נכון?

חיים כץ: כן, כן, בסדר.

שימרית שקד-גיטלין: אוקיי.

שימרית שקד-גיטלין: סעיף הבא.

שימרית שקד-גיטלין: על אף האמור בסעיף 19 לחוק העיקרי, הוראות חוק זה, לרבות המענק המיוחד כאמור בסעיף קטן (ג), יחולו גם על יתום משני הוריו שנפטרו כתוצאה מפגיעת איבה שאירעה לפני כ"ה באייר התשכ"ז (4 ביוני 1967), ובמועד שבו התייתם משני הוריו טרם מלאו לו 37 שנים.

שימרית שקד-גיטלין: הסעיף הזה נועד לפתור את הבעיה של מירי, ואנחנו מקווים שאין עוד אנשים נוספים, אבל אם כן, זה יחול גם עליהם.

שימרית שקד-גיטלין: יתומים שנפגעו אחרי קום המדינה ואחרי ה-4 ביוני 1967, והם יתומים משני הוריהם, יחולו עליהם כל ההוראות שקבענו בחוק הזה.

חיים כץ: יש למישהו פה הערות בחדר הזה?

חיים כץ: אין הערות?

שימרית שקד-גיטלין: סעיף קטן (ו) הוסף לבקשת המוסד לביטוח לאומי.

שימרית שקד-גיטלין: להבנתי, הם דיברו איתך אחרי הדיון הקודם.

שימרית שקד-גיטלין: הם מבקשים לבצע את התשלומים בתוך 60 ימים מיום התחילה.

חיים כץ: הם לא דיברו איתי, אבל אנחנו נסכים לזה.

שימרית שקד-גיטלין: אז התגמולים משולמים מיום התחילה ואילך, כלומר לא מפסידים פה אלא רק פשוט מקבלים אותם עוד קצת.

חיים כץ: מאה אחוז.

זבולון אורלב: אבל זה חל רטרואקטיבית מיום התחילה?

חיים כץ: כן, כן.

שימרית שקד-גיטלין: כן, כן.

חיים כץ: תראה, יש הסכמה בין החברים פה ובין ממשלת ישראל ובין כולם שלא מנצחים את האוכלוסיה הזאת.

חיים כץ: זה ההסכמות.

חיים כץ: לא מנצחים אותם.

חיים כץ: כן אדוני.

שלומי מור: שלומי מור, המוסד לביטוח לאומי.

שלומי מור: הערה קטנה לעניין סעיף (ד) קטן שכרגע הוקרא.

שלומי מור: לעניין "על אף האמור בסעיף 19(3)".

שלומי מור: שני דברים רציתי לומר, האחד, שאיננו יודעים בכמה יתומים משני הוריהם מדובר, וזאת צריך לומר, מלבד אותה גברת שעסקנו בה, אנחנו לא יודעים בכמה נוספים.

חיים כץ: בסדר, קניתם את הקופה כמו שהיא.

שלומי מור: נכון.

שלומי מור: דבר שני הוא שלדעת כל הגורמים המקצועיים, אין הכוונה למי שהתייתם משני הוריו לפני קום המדינה, כיוון שהתיקון הזה לכאורה הולך אחורה עד אין קץ.

חיים כץ: היא אמרה את זה, דרך אגב.

שימרית שקד-גיטלין: מבחינה הנוסחית של הכנסת אמרה שאין צורך לכתוב את זה במפורש, אבל שיהיה ברור שזו כוונת חברי הכנסת, מקום המדינה ואילך.

חיים כץ: אוקיי.

חיים כץ: וגם אין הכוונה שזה מי שהתייתם משני הוריו שלא במדינת ישראל.

שימרית שקד-גיטלין: כן.

חיים כץ: מפעולות נאצים.

שלומי מור: נכון אדוני.

חיים כץ: אוקיי, אנחנו נצביע על כל החוק כפי שהוצבע והסעיפים שהוקראו עכשיו.

חיים כץ: מי בעד, ירים את ידו?

חיים כץ: הצבעה בעד – רוב נגד – אין נמנעים – אין הצעת חוק התגמולים לנפגעי פעולות איבה (תיקון מספר 30) נתקבלה כל חברי הכנסת שיושבים פה ויש להם זכות הצבעה, וגם אלה שאין להם זכות הצבעה, הצביעו באופן סמלי.

חיים כץ: לא ספרנו אותם לצורך העניין.

חיים כץ: אני שמח להודיע שוועדת העבודה והרווחה והבריאות אישרה את הצעת חוק התגמולים לנפגעי פעולות איבה, של חברי הכנסת זבולון אורלב ודליה איציק, כהכנה לקריאה שנייה, שלישית.

חיים כץ: הצעת החוק תעלה ביום רביעי הקרוב.

חיים כץ: היא תונח מחר ותעלה ביום רביעי הקרוב בקריאה שנייה ושלישית.

חיים כץ: כן.

אסנת כהן: אסנת כהן, מנהלת אגף נפגעי פעולות איבה.

אסנת כהן: מכיוון שמדובר בתשלום רטרואקטיבי מאוד גדול, המוסד לביטוח לאומי רוצה להציע ליתומים יעוץ פיננסי שיכלכלו את צעדיהם.

אסנת כהן: אם הם רוצים, המוסד לביטוח לאומי יהיה הגורם שמציע והמממן של היועץ הפיננסי.

חיים כץ: מי שירצה?

אסנת כהן: מי שירצה יוכל לקבל יעוץ פיננסי כדי להתנהל עם כספו.

חיים כץ: אוקיי, משרד המשפטים.

שי סומך: שי סומך ממשרד המשפטים.

שי סומך: לגבי הסעיף של מירי, אני מבקש מאדוני לבדוק שוב עם נסחית החוק האם בכל זאת יש מקום לקבוע את נושא קום המדינה.

שי סומך: זה עניין של ניסוח, כדי להבהיר בנוסח שזו הכוונה.

חיים כץ: לפחות בפרוטוקול אמרנו שכוונתנו.

חיים כץ: גם המציעים וגם יו"ר הוועדה, שלא היו מאשרים את החוק, לא היו מצביעים על החוק אם היה ברור שזה מלפני קום המדינה.

חיים כץ: הצביעו על החוק מאחר והיה ברור שזה מקום המדינה.

שי סומך: אבל בכל זאת אם אפשר לחשוב שנית.

זבולון אורלב: יש לי כבר הצעה שכבר השתמשנו בה פעם.

זבולון אורלב: תאמר לנסחית של משרד המשפטים להתקשר לנסחית של הכנסת.

שימרית שקד-גיטלין: אנחנו נתאם את זה, שי.

חיים כץ: חברי דב בארי, רצית להגיד משהו?

חיים כץ: מרוצה אתה?

דב בארי: מרוצה.

חיים כץ: חבר הכנסת זבולון אורלב.

זבולון אורלב: קודם כל שוב אני חייב לחזור ולהודות לך גם בשמה של דליה איציק וגם בשמי.

זבולון אורלב: באמת על פעולת חקיקה ממש יוצאת דופן, ממש יוצאת דופן באנושיות שלה, במוסריות שלה, במקצועיות שלה, וכמובן גם להודות לכל עובדי המדינה ולשימרית גיטלין.

זבולון אורלב: אני רוצה לנצל את הישיבה הזאת עוד בשאלה אחת.

זבולון אורלב: בחוק הקודם שלי, חוק היתומים, תיקון מספר 25, שבו האריכו עד גיל 37, נקבע גם ששר האוצר ושר הרווחה צריכים לקבוע תקנות לגבי המשפחות שמטפלות ביתומים.

זבולון אורלב: אמרו לי שהתקנות עברו.

קריאה: התקנות עברו והן בעבודה.

זבולון אורלב: בקשתי, אם אפשר גם קודם כל להזמין אותי.

זבולון אורלב: אני מבקש להשתתף.

חיים כץ: אוקיי.

חיים כץ: תודה רבה לכל אלה שעמלו, תודה רבה למשרדים הממשלתיים, תודה רבה למציעים.

חיים כץ: תודה רבה, הישיבה נעולה.